**Te chem**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te chem

Te chem în noi, iar gândul tău m-aude,

Ascult freamătul lui cum intră în balans,

Confuz, se plimbă pe taste şi pe unde

Şi-ar vrea şi nu, ţinându-mă-n suspans.

Te chem în ruga mea neobosită,

Aştept să te descătuşezi din teamă

Să redevii mireasma mea iubită

Ca să mă scalzi în părul tău de-aramă.

Te chem să te pictez pe suflet tot mereu

Şi-n ochii mei ca zilele de toamnă,

Să te încoronez cu-n arc de curcubeu,

Să ne-nfruptăm din trupuri, fără taină.

Te chem să ne-mpletim destinele-mpreună

Călătorindu-le prin visuri neumblate

Şi nopţi întregi, din orice săptămână,

Flămânzi, sa ne iubim pe săturate.